     เป็นร้านอาหารเช้าที่คุณพ่อคุณแม่แนะนำมา ว่ารสชาติพอทานได้ วันนี้เข้าเมืองพอดีแวะทานกันเลยแล้วกัน ร้านนี้ตั้งอยู่บ้านโตก ก่อนถึงตัวเมืองเพชรบูรณ์ มาจากกรุงเทพฯร้านจะอยู่ทางขวามือ ตรงจุดกลับรถพอดีครับ ที่จอดรถหน้าร้านจอดได้ค่อนข้างสะดวก ร้านค่อนข้างกว้างขวาง ติด ๆ กันจะเป็นร้านสเต็กด้วยครับ เปิดบริการทุกวันตั้งแต่เวลา 07.00 น. - 15.00 น. เบอร์โทรศัพท์ร้าน 087-3199921 ครับ

     เมนูอาหารของทางร้านมีหลากหลายอย่างทีเดียว ไม่ว่าจะเป็นข้าวมันไก่ ข้าวขาหมู ข้าวคลุกกะปิ สุกี้ ต้มเลือดหมู ข้าวหมูแดง ข้าวหมูกรอบ ก๋วยเตี๋ยวต้มยำ ก๋วยเตี๋ยวไก่ตุ๋น/หมูตุ๋น บะหมี่เกี๊ยว เส้นปลาต้มยำ/เย็นตาโฟ ก๋วยเตี๋ยวหมู/เนื้อ/ปลา ก๋วยจั๊บ เห็นไหมล่ะครับ ร้านนี้สารพัดจริง ๆ ส่วนตัวผมไม่ค่อยชอบร้านที่ขายจับฉ่ายหลายอย่างประมาณนี้นะ เพราะไม่รู้ว่าจุดเด่นของเขาคืออะไร แต่ได้เย็นมานะว่าพวกเย็นตาโฟ ต้มยำเขาอร่อย คราวหน้าต้องลอง

     สำหรับวันนี้เมนูที่ทานทั้งหมดจะเป็นข้าวขาหมู ข้าวมันไก่ทอด และต้มเลือดหมู ครับ เริ่มที่ข้าวมันไก่ก่อนข้าวยังไม่ค่อยหอม ออกแห้ง ๆ ไม่หนึบ เนื้อไก่ก็เช่นกันออกแห้ง ต้องซดน้ำซุปตามตลอด น้ำจิ้มแค่พอทานได้ ข้าวขาหมูได้มาเยอะดีครับ หน้าตาดูน่าทาน น้ำจิ้มอร่อย ขาหมูเปื่อยใช้ได้เลย ส่วนต้มเลือดหมูน้ำซุปกลมกล่อม แต่ตัวเครื่องในที่ใสมายังไม่ค่อยนิ่มเท่าไหร่นัก ราคารวมวันนี้ 160 บาท(รวมขนมเปี๊ยะ 1 ห่อ)

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,269)